આ બધી વસ્તુઓ સાથે આતંકીઓની હુમલા માટેની આગોતરી તૈયારીઓ પણ બતાવી છે, એ લોકોની કામગીરી, એમના કોડવર્ડ, મિશન માટેની તૈયારી ધીમે ધીમે સ્ક્રીન પર ટેન્શન ઊભું કરે છે. એક આતંકી તૈયાર થતી વખતે એની આંખોમાં સુરમો લગાવે છે, એ સાથે જ નીરજા એના ઘરના અરીસામાં લિપસ્ટિક લગાવે છે. કાળો રંગ ખરાબ વસ્તુ સૂચવે છે, લાલ રંગ પણ ભય સૂચવે છે પણ સાથે પ્રેમ, ઈચ્છા, બહાદુરી પણ સૂચવે છે, આ એક જ સીનમાં પણ આખી ફિલ્મ સમજાઈ શકે. ડિરેક્ટર રામ માધવાણી કદાચ બંને તરફનો માહોલ સૂચવવા માંગે છે. આતંકવાદને કોઈ ચહેરો હોતો નથી, કોઈ ધર્મ હોતો નથી, માત્ર ભય હોય છે, માનવતા વિરુધ્ધનું વલણ હોય છે, જે એકદમ જ ખરાબ છે, એ એમની આંખોનાં સુરમા દ્વારા વ્યક્ત છે. લાલ શેડની લિપસ્ટિક લગાવતી નીરજાનો સીન એનો જિંદગી પ્રત્યેનો પ્રેમ, એની અંદરની બહાદુરી દર્શાવે છે.